Esimerkki ruokalistasta viikolta 40: Aamupala: mustikkakeitto, hedelmäjugurtti ja kananmuna. Lounas: lihakastike, riisi, tuorekurkkuviipale ja juustoviipale. Kasvislounas; purjoperunasosekeitto linsseillä. Päivällinen: kirjolohipennepasta. Iltapala: viili, leikkele ja tuorepala. Kaikilla aterioilla on tarjolla leipää ja juomaa.

Oulun Serviisi ja Suomen Punainen Risti ovat yhdessä suunnitelleet muutoksia ruokalistaan, joka kelpaisi paremmin hätämajoitusyksikön turvapaikanhakijoille.

Ensi viikon alusta lähtien tarjottavaa ruokaa muutetaan siten, että muun muassa aamupalan puurot on jätetty pois, riisilajiketta vaihdetaan ja samalla lisätään kasvisten käyttöä. Hätämajoitustiloihin tilataan jatkossa ruoka paitsi turvapaikanhakijoiden määrän, myös ikärakenteen mukaan. Aikuiset syövät luonnollisesti enemmän kuin lapset ja miehet enemmän kuin naiset.

Turvapaikanhakijoille tarjottava ruoka valmistetaan Oulussa Hiirosenkodin, Oulunsuun ja Hintan koulukeittiöillä kolmeen hätämajoitusyksikköön, jotka sijaitsevat Vallinkorvassa, Hiukkavaaraassa ja Kastellissa.

Oulussa noin 70 henkilön joukko turvapaikanhakijoita osoitti mieltään keskiviikkona illalla huonon ruoan takia.